钦定古今图书集成/方舆汇编/边裔典/第060卷 > 宋
## 钦定古今图书集成/方舆汇编/边裔典/第060卷 > 宋

### 神宗元丰四年冬十月己未拂菻国遣使入贡

按《宋史神宗本纪》云云，按《拂菻传》：“拂菻国东南至
灭力沙，北至海，皆四十程，西至海三十程，东自西大
食及于阗、回纥、青唐，乃抵中国。历代未尝朝贡。元丰
四年十月，其王灭力伊灵改撒始遣大首领伱厮都、
令厮孟判来献鞍马、刀、剑、真珠，言其国地甚寒，土屋
无瓦，产金、银、珠、西锦、牛、羊、马、独峰驼、梨、杏、千年枣、巴
榄”、粟、麦，以蒲萄酿酒。乐有箜篌、壶琴、小筚篥、偏鼓。王
服红黄衣，以金线织丝布𦆑头。岁三月则诣佛寺，坐
红床，使人舁之。贵臣如王之服，或青绿绯白、粉红、褐
紫，并𦆑头跨马。城市田野，皆有首领主之，每岁惟夏
秋两得奉。给金、钱、锦、谷、帛，以治事大小为差。刑罚罪
轻者杖数十，重者至二百，大罪则盛以毛囊投诸海，
不尚斗战。邻国小有争，但以文字来往相诘问。事大，
亦出兵。铸金银为钱，无穿孔面。凿弥勒佛背为王名，
禁民私造。

### 哲宗元祐六年二月庚子拂菻国入贡

按《宋史哲宗本纪》云云。按《拂菻传》：“元祐六年，其使
两至。赐其王帛。诏别赐其王帛二百匹、白金瓶、袭衣、金帛带。”